PATVIRTINTA

Šilalės rajono savivaldybės mero

2025 m. rugpjūčio 5 d. potvarkiu

Nr.T3-285

**TRUMPALAIKĖS IR ILGALAIKĖS SOCIALINĖS GLOBOS PASLAUGŲ TEIKIMO ŠILALĖS RAJONO SAVIVALDYBĖJE TVARKOS APRAŠAS**

**I** **SKYRIUS
BENDROSIOS NUOSTATOS**

1. Trumpalaikės ir ilgalaikės socialinės globos paslaugų teikimo Šilalės rajono savivaldybėjetvarkos aprašas (toliau – Aprašas) nustato trumpalaikės ir ilgalaikės socialinės globos paslaugų kreipimosi, organizavimo ir teikimo tvarką.
2. Trumpalaikės ir ilgalaikės socialinės globos paslaugos teikiamos asmeniui visomis savaitės dienomis arba paromis teikiant nuolatinę specialistų pagalbą, apimančią gyvybiškai svarbių funkcijų palaikymą ir (ar) savarankiškumo ugdymą.
3. Trumpalaikės ir ilgalaikės socialinės globos paslaugų gavėjų grupės: vaikai, likę be tėvų globos (socialinę riziką patiriantys vaikai, nelydimi nepilnamečiai užsieniečiai, vaikai su negalia); suaugę asmenys su negalia; senyvo amžiaus asmenys.
4. Trumpalaikės ir ilgalaikės socialinės globos paslaugų teikimo vieta: vaikams, likusiems be tėvų globos – šeiminiuose namuose; suaugusiems asmenims su negalia – socialinės globos namuose, grupinio gyvenimo namuose; senyvo amžiaus asmenims – socialinės globos namuose.
5. Trumpalaikės ir ilgalaikės socialinės globos paslaugų teikimo teikėjas ir trukmė nurodomi Sprendime dėl socialinių paslaugų asmeniui (šeimai) skyrimo / neskyrimo / teikimo sustabdymo / nutraukimo (SP-9 forma patvirtinta Lietuvos Respublikos socialinės apsaugos ir darbo ministro) (toliau – Sprendimas).
6. Šiame Apraše vartojamos sąvokos atitinka Lietuvos Respublikos socialinių paslaugų įstatyme, Socialinių paslaugų kataloge ir kituose socialines paslaugas reglamentuojančiuose teisės aktuose apibrėžtas sąvokas.

**II SKYRIUS**

 **KREIPIMASIS DĖL TRUMPALAIKĖS IR ILGALAIKĖS SOCIALINĖS GLOBOS PASLAUGŲ SKYRIMO**

1. Trumpalaikės ir ilgalaikės socialinės globos paslaugos gali būti teikiamos asmenims, kuriems teisės aktų nustatyta tvarka nustatytas trumpalaikės ar ilgalaikės socialinės globos paslaugos poreikis ir priimtas Sprendimas.
2. Trumpalaikės ar ilgalaikės socialinės globos paslaugos institucijoje teikiamos asmenims, kuriems nebegalima teikti socialinių paslaugų jų namuose (arba tos paslaugos yra neefektyvios), asmenims, negalintiems gyventi savarankiškai, naudotis kitomis bendruomeninėmis paslaugomis, asmenims, kurie dėl sveikatos būklės ir (ar) socialinių veiksnių yra praradę fizinį ir socialinį savarankiškumą, jiems reikalinga medicininė pagalba, slauga, globa ir kt.
3. Trumpalaikės ir ilgalaikės socialinės globos paslaugos vaikams, likusiems be tėvų globos (socialinę riziką patiriantiems vaikams, nelydimiems nepilnamečiams užsieniečiams, vaikams su negalia), organizuojamos vadovaujantis Lietuvos Respublikos vaiko teisių apsaugos pagrindų įstatymo nuostatomis.
4. Trumpalaikės ir ilgalaikės socialinės globos paslaugos gali būti skiriamos suaugusiems asmenims su negalia ir senyvo amžiaus asmenims, kuriems nustatytas neįgalumo / dalyvumo lygis ir individualios pagalbos teikimo išlaidų kompensacijos poreikiai (arba kol dar nėra priimto sprendimo dėl neįgalumo / dalyvumo lygio ir individualios pagalbos teikimo išlaidų kompensacijos poreikių nustatymo, bet yra pradėti rengti dokumentai). Informaciją apie tvarkomus dokumentus turi pateikti socialiniai darbuotojai, atlikdami asmenų socialinių paslaugų poreikio vertinimą.
5. Prašymai skirti trumpalaikės ar ilgalaikės socialinės globos paslaugas priimami Šilalės rajono savivaldybės (toliau – Savivaldybė) administracijos seniūnijose ir Savivaldybės administracijos Socialinės paramos skyriuje (toliau – Skyrius), pagal asmens deklaruotą gyvenamąją vietą.
6. Kartu su prašymu asmuo, pageidaujantis gauti trumpalaikės ar ilgalaikės socialinės globos paslaugas (ar jo globėjas) pateikia šiuos dokumentus:

12.1. asmens tapatybę patvirtinantį dokumentą;

12.2. dokumentus, patvirtinančius globos / rūpybos nustatymą;

12.3. dokumentus, patvirtinančius asmens atstovavimo pagrindą;

12.4. dokumentus, patvirtinančius asmens gyvenamąją vietą, negalią, gaunamas pajamas (jeigu šių duomenų nėra valstybės ir žinybiniuose registruose ir valstybės informacinėse sistemose);

12.5. medicininę pažymą (forma 027 A).

1. Veikdami asmens (šeimos) ar visuomenės socialinio saugumo interesais, prašymą dėl trumpalaikės ar ilgalaikės socialinės globos paslaugų skyrimo gali pateikti bendruomenės nariai ar kiti suinteresuoti asmenys, nurodę priežastį, dėl kurios asmuo (vienas iš suaugusių šeimos narių) ar jo globėjas / rūpintojas negali to padaryti pats.
2. Prašyme būtinai turi būti nurodyta socialinės globos įstaiga, kurioje asmuo nori gauti socialinės globos paslaugas.
3. Priėmę asmenų prašymus gauti trumpalaikės ar ilgalaikės socialinės globos paslaugas, Savivaldybės administracijos seniūnijų ir Skyriaus atsakingi specialistai, surenka reikiamus dokumentus, būtinus pateikti su prašymu ir per tris darbo dienas išsiunčia Šilalės rajono socialinių paslaugų namams (toliau – Socialinių paslaugų įstaiga) nustatyti Asmens (šeimos) socialinių paslaugų poreikį.

**III SKYRIUS**

**TRUMPALAIKĖS IR ILGALAIKĖS SOCIALINĖS GLOBOS PASLAUGŲ ORGANIZAVIMAS**

1. Jei socialiniam darbuotojui, atliekančiam socialinių paslaugų poreikio vertinimą, reikalinga papildoma informacija, susijusi su socialinės globos poreikio asmeniui nustatymu, jis gali užsiprašyti papildomų dokumentų, reikalingų socialinės globos poreikiui nustatyti (pridedamos sveikatos priežiūros ir kitų institucijų specialistų išvados ir (ar) dokumentai, buities tyrimo aktas, surašytas Administracijos seniūnijos ar Skyriaus ir kt.).
2. Socialinių paslaugų įstaigos socialiniai darbuotojai, gavę asmens ar kitų suinteresuotų asmenų, bendruomenės narių raštišką prašymą ar informaciją apie ilgalaikės ar trumpalaikės socialinės globos paslaugų teikimo reikalingumą, ne vėliau kaip per 10 darbo dienų atlieka socialinių paslaugų poreikio vertinimą ir pateikia Skyriui. Šis terminas gali būti pratęsiamas iki 15 darbo dienų, poreikį nustatančiam subjektui raštu nurodžius priežastis, dėl kurių šį terminą reikia pratęsti (pavyzdžiui, reikia papildomos informacijos, susijusios su asmens (šeimos) socialinių paslaugų poreikio vertinimu).
3. Asmeniui (šeimai) vienu metu gali būti nustatytas kelių rūšių ir (ar) kelių netapataus pobūdžio socialinių paslaugų poreikis, kai socialinės paslaugos yra skirtingos pagal savo turinį, kuris apibrėžtas Socialinių paslaugų kataloge, patvirtintame socialinės apsaugos ir darbo ministro.
4. Skyrius, gavęs visus reikalingus dokumentus dėl ilgalaikės / trumpalaikės socialinės globos paslaugų paskyrimo, juos pateikia Savivaldybės administracijos direktoriaus sudarytai Socialinių paslaugų skyrimo komisijai (toliau – Komisija), priimančiai rekomendacinio pobūdžio siūlymus dėl socialinių paslaugų skyrimo, neskyrimo, nutraukimo, sustabdymo.
5. Sprendimas dėl ilgalaikės ar trumpalaikės socialinės globos paslaugų skyrimo ar neskyrimo priimamas per 10 darbo dienų nuo asmens (šeimos) socialinių paslaugų poreikio vertinimo gavimo dienos.
6. Priėmus sprendimą dėl socialinių paslaugų asmeniui (šeimai) skyrimo arba neskyrimo, užpildomas ir pasirašomas Sprendimas.
7. Sprendimą dėl ilgalaikės / trumpalaikės socialinės globos paslaugų paskyrimo / neskyrimo per 3 darbo dienas po Socialinių paslaugų skyrimo komisijos posėdžio pasirašo Administracijos Socialinės paramos skyriaus vedėjas ar jo funkcijas atliekantis valstybės tarnautojas.
8. Sprendimo kopija, nuorašas ar išrašas per 5 darbo dienas nuo jo priėmimo dienos pateikiama (išsiunčiama) asmeniui (šeimai) arba asmens globėjui, rūpintojui, aprūpintojui ir socialinių paslaugų įstaigai, kurioje asmeniui (šeimai) skirtos socialinės paslaugos. Jeigu priimtas sprendimas asmeniui (šeimai) neskirti socialinių paslaugų, nurodomos tokio sprendimo priežastys.
9. Skyriuje sudaroma asmens (šeimos) byla, kurioje yra saugomi visi dokumentai, reikalingi dėl ilgalaikės ar trumpalaikės socialinės globos paslaugų paskyrimo (asmenų prašymai, poreikio nustatymo, finansinio vertinimo dokumentų, sprendimų ir sutarčių kopijos ir pan.).
10. Priėmus Sprendimą skirti asmeniui (šeimai) ilgalaikę / trumpalaikę socialinę globą įstaigoje, kurios savininko teises ir pareigas įgyvendinančia institucija ar dalininku (savininku) yra Socialinės apsaugos ir darbo ministerija (toliau vadinama – valstybės Globos namai), Skyrius ne vėliau kaip per 3 darbo dienas išsiunčia šio sprendimo kopiją: dėl suaugusio ar senyvo amžiaus asmens su negalia – Asmens su negalia teisių apsaugos agentūrai prie Socialinės apsaugos ir darbo ministerijos (toliau – Agentūra), dėl vaiko su negalia – Valstybės vaiko teisių apsaugos ir įvaikinimo tarnybai prie Socialinės apsaugos ir darbo ministerijos (toliau – Tarnyba).
11. Prieš apgyvendinant asmenį savivaldybės, rajono parapijinėse ar privačiose socialinės globos įstaigose, teikiančiose ilgalaikės ir (ar) trumpalaikės socialinės globos paslaugas, išrašomas siuntimas. Siuntimą, kurio formą savo įsakymu tvirtina Savivaldybės administracijos direktorius, išrašo Skyriaus vedėjas ar jo funkcijas atliekantis valstybės tarnautojas, o kai priimtas Sprendimas dėl ilgalaikės socialinės globos skyrimo valstybės Globos namuose, siuntimą išrašo Agentūra arba Tarnyba.
12. Atsiradus poreikiui asmuo arba asmens atstovas gali kreiptis dėl Sprendimo pakeitimo į kitą ilgalaikės / trumpalaikės socialinės globos įstaigą, pateikdamas laisvos formos prašymą Skyriuje arba seniūnijoje pagal deklaruotą gyvenamąją vietą.
13. Apgyvendinant asmenį savivaldybės, rajono parapijinėse ar privačiose socialinės globos įstaigose, siuntimo originalas ir surinktų dokumentų kopijos per 3 darbo dienas nuo jo išrašymo dienos pateikiamos (išsiunčiamos) įstaigai, teikiančiai ilgalaikės ir (ar) trumpalaikės socialinės globos paslaugas. Tarnybos siuntimo kopija pateikiama Skyriui, priėmusiam sprendimą dėl socialinės globos asmeniui skyrimo.
14. Išrašytas siuntimas galioja 20 darbo dienų nuo jo išrašymo dienos.
15. Jeigu asmuo neapsigyvena ilgalaikės / trumpalaikės socialinės globos įstaigoje per siuntimo galiojimo terminą, Sprendimas netenka galios.
16. Jei socialinės globos įstaigoje nėra laisvų vietų, asmuo yra įrašomas į eilę ilgalaikei / trumpalaikei socialinei globai gauti. Kai asmeniui skirta ilgalaikė / trumpalaikė socialinė globa Savivaldybės, parapinėse ir (ar) privačiose socialinės globos įstaigose, į eilę jį įrašo Skyrius.
17. Tais atvejais, kai asmeniui skirta ilgalaikė / trumpalaikė socialinė globa valstybės Globos namuose ar kitų savivaldybių socialinės globos įstaigose, jis įrašomas į asmenų eilę, kurią sudaro ir tvarko Agentūra, kitų rajonų socialinės globos įstaigos – savo nustatyta tvarka.
18. Laukiančiųjų asmenų eilė ilgalaikei / trumpalaikei socialinei globai gauti sudaroma pagal Sprendimo dėl socialinės globos skyrimo priėmimo datą. Tais atvejais, kai Sprendimai dėl socialinės globos skyrimo priimami ta pačia data keliems asmenims, atsižvelgiama į prašymo- paraiškos socialinėms paslaugoms gauti pateikimo datą.
19. Sudarant laukiančiųjų asmenų eilę, prioritetas gali būti išskiriamas, kai:
	1. neveiksnių asmenų globėjai dėl objektyvių priežasčių toliau negali atlikti savo pareigų (pablogėjusios globojamo asmens sveikatos būklės, dirba, patys yra pensinio amžiaus, turi negalią, mokosi ar studijuoja, serga, miršta ir kt.);
	2. asmenys gyvena vieni, apleisti, neturi artimųjų, galinčių jais pasirūpinti ir nėra galimybės užtikrinti bendruomenėje teikiamų socialinių paslaugų, Komisijos protokoliniu siūlymu Skyriaus vedėjui ar jo funkcijas atliekančiam valstybės tarnautojui.
20. Vienas asmuo gali būti įrašytas tik į vieną eilę ilgalaikei arba trumpalaikei socialinei globai gauti.
21. Atėjus eilei apsigyventi socialinės globos įstaigoje, teikiančioje ilgalaikės / trumpalaikės socialinės globos paslaugas, atsisakęs asmuo – išbraukiamas iš eilės.
22. Skyrius tvarko asmenų, pageidaujančių gauti socialinės globos paslaugas, apskaitą, suveda ilgalaikės / trumpalaikės socialinės globos paslaugų skyrimo duomenis į Socialinės paramos informacinę sistemą (SPIS).

**IV SKYRIUS**

**ATSISKAITYMAS IR KONTROLĖ**

1. Socialinės globos įstaigoms už ilgalaikės / trumpalaikės socialinės globos paslaugų teikimą iš dalies savarankiškiems asmenims, finansuojama iš savivaldybės biudžeto lėšų.
2. Socialinės globos įstaigoms už ilgalaikės / trumpalaikės socialinės globos paslaugų teikimą nesavarankiškiems asmenims, (asmenims su sunkia negalia), finansuojama iš Lietuvos Respublikos valstybės biudžeto specialiųjų tiksliųjų dotacijų savivaldybių biudžetams.
3. Savivaldybės administracijos direktorius, pasikeitus įkainiams ar kitiems duomenims, su rajono parapinėmis socialinės globos įstaigomis pasirašo Ilgalaikės socialinės globos paslaugų teikimo ir finansavimo sutartis.
4. Apgyvendinant asmenį savivaldybės, rajono parapinėse ar privačiose socialinės globos įstaigose, valstybės Globos namuose ar kitose globos įstaigose, sudaroma trišalė sutartis dėl mokėjimo už ilgalaikę / trumpalaikę socialinę globą tarp apgyvendinto asmens ar jo globėjo, Skyriaus ir socialinės globos įstaigos.
5. Mokėjimo už ilgalaikę / trumpalaikę socialinę globą asmeniui dydis nustatomas atsižvelgiant į asmens pajamas ir turtą, vadovaujantis mokėjimo už socialines paslaugas tvarkos aprašais, patvirtintais socialinės apsaugos ir darbo ministro įsakymu bei Savivaldybės tarybos sprendimu.
6. Ilgalaikės / trumpalaikės socialinės globos paslaugų gavėjas sumoka nustatytą pajamų dalį tiesiogiai paslaugas teikiančiai socialinės globos įstaigai.
7. Administracija socialinės globos įstaigoms kas mėnesį finansuoja lėšų skirtumą tarp išlaikomo asmens sumokėtos sumos ir socialinės globos įstaigos nustatytos kainos iš tam tikslui skirtų asignavimų, bet ne daugiau kaip Savivaldybės tarybos nustatytos maksimalių ilgalaikės / trumpalaikės socialinės globos paslaugų finansavimo išlaidų dydžių, pagal pasirašytos sutarties numatytas sąlygas.

**V SKYRIUS**

**BAIGIAMOSIOS NUOSTATOS**

1. Asmuo turi teisę pasirinkti socialinės globos įstaigą, kurioje norėtų apsigyventi ir gauti ilgalaikės / trumpalaikės socialinės globos paslaugas.
2. Asmuo, jo globėjas, rūpintojas, aprūpintojas privalo teikti visą reikiamą informaciją, socialinės globos įstaigai, socialiniams darbuotojams, susijusią su asmens (šeimos) socialinių paslaugų poreikio vertinimu, asmens ar šeimos pajamomis. Asmuo (šeima) atsako už pateikiamų vertinti duomenų tikrumą bei informacijos teisingumą.
3. Prašymą pateikęs asmuo ar asmens atstovas turi teisę iš Savivaldybės administracijos ir (ar) Skyriaus gauti visą informaciją ir dokumentus (jų kopijas), susijusius su jam teikiamomis socialinės globos paslaugomis.
4. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), nuostatomis.
5. Duomenų subjektų teisės įgyvendinamos Reglamento (ES) 2016/679 ir duomenų valdytojo, į kurį kreipiamasi dėl duomenų subjektų teisių įgyvendinimo, nustatyta tvarka.
6. Dokumentai saugomi ir tvarkomi Lietuvos Respublikos dokumentų ir archyvų įstatymo nustatyta tvarka.
7. Sprendimą dėl ilgalaikės / trumpalaikės socialinės globos paslaugų asmeniui skyrimo, neskyrimo, įrašymo į laukiančiųjų eilę socialinei globai gauti, siuntimo į socialinės globos įstaigą asmuo (vienas iš suaugusių šeimos narių) ar jo globėjas, rūpintojas gali apskųsti Šilalės rajono savivaldybės merui.
8. Pasikeitus šiame Apraše nurodytiems teisės aktams, tiesiogiai taikomos naujos tų teisės aktų nuostatos.

\_\_\_\_\_\_\_\_\_\_\_\_\_\_\_\_\_